**Dôvodová správa**

**A. Všeobecná časť**

Nariadením vlády Slovenskej republiky, ktorým sa vyhlasuje Národný park Muránska planina, jeho zóny a ochranné pásmo (ďalej len „nariadenie vlády“) budú podľa § 30 zákona č. 543/2002 Z. z. o ochrane prírody a krajiny v znení neskorších predpisov (ďalej len „zákon“) ustanovené štyri zóny a budú upravené hranice národného parku a jeho ochranného pásma. Dôvodom zmeny hraníc a zonácie je prehodnotenie tohto územia z hľadiska stavu biotopov a povahy prírodných hodnôt a cieľov ochrany.

Nariadenie vlády tiež prispeje k plneniu záväzkov vyplývajúcich z členstva v Európskej únii, ako aj ku konaniu, ktoré vedie Európska komisia voči Slovenskej republike vo vzťahu k územiam európskeho významu (konanie k porušeniu zmlúv č. 2019/2141 týkajúce sa nesplnenia povinnosti vyplývajúcej z článku 4 ods. 4 a článku 6 ods. 1 smernice Rady 92/43/EHS z 21. mája 1992 o ochrane prirodzených biotopov a voľne žijúcich živočíchov a rastlín (Ú. v. ES L 206, 22.7.1992; Mimoriadne vydanie Ú. v. EÚ, kap. 15/zv. 2), ako aj k riešeniu výhrad, ktoré identifikovala Európska komisia v žalobe voči Slovenskej republike (prípad č. C-661/20) podanej dňa 5. decembra 2020 vo veci nedostatočnej ochrany biotopov hlucháňa hôrneho. Muránska planina je významnou súčasťou jadrovej časti populácie tohto druhu.

Národný park Muránska planina (ďalej aj „národný park“) sa v navrhovanej úprave hraníc prekrýva s 21 existujúcimi územiami národnej sústavy chránených území (§ 17 ods. 1 zákona) a to, 11 národnými prírodnými rezerváciami, 8 prírodnými rezerváciami, 1 chráneným areálom a 1 národnou prírodnou pamiatkou. Celková výmera týchto maloplošných chránených území predstavuje 3 003,50 ha (vrátane ochranných pásiem jednotlivých maloplošných chránených území). Po schválení zonácie národného parku budú maloplošné chránené územia v národnom parku zrušené. To sa nevzťahuje na jaskyne (upravené v § 24 zákona), ktoré sa nachádzajú na území národného parku a ochranného pásma. V ochrannom pásme sa budú nachádzať dve prírodné rezervácie - Zdychavské skalky a Homoľa, v ktorých bude platiť štvrtý stupeň ochrany. Prírodná rezervácia Homoľa bude vyhlásená samostatným nariadením vlády. Rovnako budú nariadeniami vlády vyhlásené aj ďalšie tri chránené územia. Zámery ich vyhlásenia sú v štádiu finalizácie a budú zverejnené príslušným okresným úradom v sídle kraja.

Takmer celé územie národného parku a ochranného pásma je súčasťou európskej sústavy chránených území Natura 2000. Do národného parku zasahujú územia európskeho významu SKUEV0225 Muránska planina a SKUEV0282 Tisovský kras a Chránené vtáčie územie Muránska planina – Stolica (SKCHVU017).

Národný park po vymedzení zón bude zodpovedať manažmentovej kategórii chránených území podľa IUCN Národný park – kategória II. IUCN definuje národný park ako rozsiahle prírodné alebo prírode blízke územie, určené na ochranu veľkoplošných ekologických procesov spolu s množstvom druhov a ekosystémov charakteristických pre dané územie, ktoré zároveň dávajú možnosť pre uplatnenie duchovných, vedeckých, vzdelávacích, rekreačných zámerov, či pre návštevnosť, ktoré sú zlučiteľné s cieľmi ochrany územia.

Predmetom ochrany chráneného územia je predovšetkým 39 biotopov európskeho významu a národného významu podľa prílohy č. 1 k vyhláške Ministerstva životného prostredia Slovenskej republiky č. 170/2021 Z. z., ktorou sa vykonáva zákon č. 543/2002 Z. z. o ochrane prírody a krajiny v znení neskorších predpisov (ďalej len „vyhláška č. 170/2021 Z. z.“), biotopy 59 chránených druhov rastlín podľa prílohy č. 4 k vyhláške č. 170/2021 Z. z., biotopy 36 chránených druhov živočíchov a 19 druhov vtákov podľa prílohy č. 5 k vyhláške č. 170/2021 Z. z., ako aj vybrané abiotické javy.

Návrh nariadenia vlády bude mať negatívny vplyv na rozpočet verejnej správy. Návrh nariadenia vlády je bez vplyvov na manželstvo, rodičovstvo a rodinu, informatizáciu spoločnosti a služby verejnej správy pre občana a bude mať pozitívny vplyv na životné prostredie. Nariadenie vlády bude mať pozitívny i negatívny vplyv na podnikateľské prostredie ako aj pozitívne a negatívne sociálne vplyvy.

Návrh nariadenia vlády je v súlade s Ústavou Slovenskej republiky, ústavnými zákonmi, nálezmi Ústavného súdu Slovenskej republiky, medzinárodnými zmluvami a inými medzinárodnými dokumentmi, ktorými je Slovenská republika viazaná, zákonmi, ostatnými všeobecne záväznými právnymi predpismi a súčasne je v súlade s právom Európskej únie.